मुरगांवः जिणेंत गुरु सोदून मेळना. तशेंच गुरुची सुवात सोदचीय पडना, अशें शास्त्रीय संगीत शिक्षक शरद मठकार हांणी सांगलें.
 वास्को हांगच्या श्री विद्याधिराज स्वरताल विद्यालयाच्या विद्यार्थ्यां वतीन आयोजीत गुरु पुनवेच्या गुरुवंदना हे कार्यावळींत हाजीर आशिल्ल्या शिश्यांक मार्गदर्शन करतना विशेश सोयरे ह्या नात्यान ते उलयताले. ह्या वेळार माचयेर विशेश सोयरे म्हणून सूर्या शेट्ये, मुरगांव पालिका उपनगराध्यक्ष अमेय चोपडेंकार आनी हेर मानेस्त हाजीर आशिल्ले.
 ह्या वेळार माचयेर हाजीर आशिल्ल्या मानेस्तांनी आपले विचार मांडले. सुरवातेक शरद मठकार, सूर्या शेट्ये, अमित चोपडेंकार, रोहित बांदोडकार, प्रकाश च्यारी हांचे हस्तुकीं दिवली पेटोवन कार्यावळीची सुरवात जाली. तशेंच विद्यार्थ्यांनी येवकार गीत सादर केलें.
 कार्यावळीचें सुत्रसंचालन संतोष मोरुडकार हांणी केलें. उपरांत पयल्या सत्रांत सूर्या शेट्ये हांचे शिश्य अमित परब हांच्या तबलें एकोडें वादनान कार्यावळीची सुरवात जाली. तशेंच विघ्नेश सावंत हार्मोनियम एकल वादन आनी लवू नायक हांची गायनाची कार्यावळ जाली.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 